Klein-Kariba weer oop ná vloedskade | Maroela Media
“Ons is baie opgewonde om te kan sê dat gaste weer van Maandag af by die oord kan kom ontspan,” het Riaan Maritz, die oord se bemarkingsbestuurder, Vrydag aan Maroela Media gesê. “Ons het baie skade gehad, maar kan nou met ŉ nuwe, meer moderne en veilige oord spog. Daar is veral gefokus op opknappingswerk aan die rivier om vloede beter te kan hanteer.”
Maritz het gesê die rivier is ses meter breër gemaak en die walle en draaipunte is versterk. Die brûe wat tydens die vloede weggespoel het, is heeltemal oorgebou en kan ook nou ŉ groter volume water hanteer.
Die oord spog ook met ŉ splinternuwe winkel wat vergroot en meer modern is. Die warmwater-onderdakswembad is ook oorgedoen en lyk nou heeltemal anders. Die karavaanstaanplekke het skadunette en direkte rioolkoppeling bygekry.
“Daar is regtig ŉ aangename gevoel in die oord, met baie meer ruimte. Alhoewel die oord ŉ gedaanteverwisseling ondergaan het, behou dit steeds sy karakter waarvoor almal lief geword het,” het Maritz bygevoeg.
Volgens Maritz is personeel by die oord oorweldig deur die ondersteuning wat hulle oor die afgelope tyd van die publiek ontvang het. “Ons is omtrent weekliks deur instansies, jeuggroepe, kerkgroepe en selfs die Voortrekkers genader om te hoor of hulle ons kan help opruim. Mense wou ook weekliks weet wat hulle kan doen om te help en wanneer hulle weer kan kom kamp. Vir die publiek is Klein-Kariba vir hulle soos hul eie plekkie.”
Hy het gesê besprekings vir September is reeds volop, maar daar is nog steeds plek beskikbaar.
Maroela Media het vroeër berig oor die tragedie wat op 7 Maart by die oord plaasgevind het. ŉ Bejaarde egpaar, Elizabeth en Eric Sparrow, is dood toe hulle tydens die eerste vloed deur vloedwater meegesleur is. Eric se liggaam is op 8 Maart gevind, maar Elizabeth se liggaam is eers op 16 Maart deur die polisie se soek-en reddingseenheid in die Klein-Kariba-dam opgespoor. Die oord het ná die eerste vloed sy deure vir die publiek gesluit.
Tweede vloed tref Klein-Kariba-oord
Video: Vloedwater by Klein-Kariba-oord
Klein-Kariba-vloed: Bejaarde se liggaam gevind
Foto’s: Twee bejaardes vermis ná vloed by Klein-Kariba
stoffel · 5 jaar gelede
Hettie van Tonder · 4 jaar gelede
Ons wil graag kom kamp en hoe kan ons bespreek, ons is 2 bejaardes en wil vanaf 28 – 30 November 2014 met n karavaan kom kamp.
n Spoedige antwoord sal waardeer word.
Hettie van Tonder
Maroela Media is ‘n Afrikaanse nuuswebwerf.
Besoek gerus die volgende skakel om Klein Kariba te kontak vir besprekings: http://www.atkvoorde.co.za/klein-kariba-kontak